text: Gira tarragonina del CF Pobla durant la pretemporada
  El calendari d'amistosos del filial portarà el conjunt grana a enfrontar-se als principals equips de futbol del territori. Hi haurà un duel d'entrenament contra el Nàstic
  L'escut del CF Pobla visitarà diferents camps del territori | Joan Alfons López
  El CF Pobla de Mafumet gaudirà d'un estiu força tarragoní per realitzar la preparació de la temporada 2019-2020 on novament l'equip competirà al grup cinquè de Tercera Divisió. El filial del Nàstic té prevista la disputa de vuit partits amistosos per posar a punt l'equip que dirigeix l'ampostí Albert Company abans d'encetar el torneig de la regularitat el cap de setmana del 31 d'agost i 1 de setembre visitant l'Atlètic Horta. Dels vuit, sis es realitzaran sense sortir de la província mentre que un setè està confirmat a Igualada i un vuitè al camp de l'Atlètic Horta està pendent de confirmació.
  El primer encontre, amb victòria
  El calendari de pretemporada del CF Pobla de Mafumet ja es va estrenar el passat dissabte i ho va fer amb victòria per 1 a 0 davant el RCD Espanyol B. Aquest primer encontre, ja acordat abans de la preparació de la pretemporada, es va disputar només cinc dies després de començar els entrenaments, fet que va impedir veure un equip a un nivell físic suficient com per a extreure conclusions ràpides. La pròxima cita dels pobletans es preveu que sigui un partit d'entrenament a porta tancada contra el Nàstic el pròxim dimecres 31 de juliol.
  No serà fins al dissabte 3 d'agost a les 19.00 hores quan els grana es desplaçaran a Valls per enfrontar-se a l'equip que dirigeix Joan Antoni Pallarès i que aquesta campanya competirà novament a Primera Catalana. Posteriorment, dimecres 7 a les 19.30 hores serà el torn de visitar el Gandesa de Segona Catalana. Dissabte 10 es produirà el primer partit fora de casa nostra quan els pobletans hagin de visitar Igualada a les 19.00 hores. Dijous 15 es tornarà a saltar a la gespa, però en aquest cas al camp de l'Amposta a les 18.00 hores. El darrer matx de l'estiu es produirà diumenge 25 d'agost a les 19.00 hores al camp del CE El Catllar, conjunt que competirà a Primera Catalana. Es preveu que el penúltim encontre de preparació sigui la visita al camp de l'Atlètic Horta, tot i que el duel encara està pendent de confirmació.
  El defensa Nil Coch durant el primer amistós de pretemporada davant l'Espanyol B | Joan Alfons López